CELEX: 62019TN0013
Language: el
Date: 2019-01-08 00:00:00
Title: Υπόθεση T-13/19: Προσφυγή της 8ης Ιανουαρίου 2019 — Τσεχική Δημοκρατία κατά Επιτροπής

18.3.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 103/48
            
         
      Προσφυγή της 8ης Ιανουαρίου 2019 — Τσεχική Δημοκρατία κατά Επιτροπής
      (Υπόθεση T-13/19)
      (2019/C 103/63)
      Γλώσσα διαδικασίας: η τσεχική
      
         Διάδικοι
      
      
         Προσφεύγουσα: Τσεχική Δημοκρατία (εκπρόσωποι: M. Smolek, J. Vláčil και O. Serdula)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να διαπιστώσει ότι η Ευρωπαϊκή Επιτροπή παρέβη τις υποχρεώσεις που υπέχει από το άρθρο 4, παράγραφος 3, της Συνθήκης για την Ευρωπαϊκή Ένωση, σε συνδυασμό με το άρθρο 47 του Χάρτη των Θεμελιωδών Δικαιωμάτων της Ευρωπαϊκής Ένωσης, καθόσον παρέλειψε, σε σχέση με την εκ μέρους της Τσεχικής Δημοκρατίας υπό όρους διάθεση παραδοσιακών ίδιων πόρων ποσού 40 482 255 τσεχικών κορωνών (CZK), είτε να ασκήσει προσφυγή λόγω παραβάσεως κατά της Τσεχικής Δημοκρατίας είτε να επιστρέψει στην τελευταία το ως άνω ποσό, και
               
            
                  —
               
               
                  να καταδικάσει την Ευρωπαϊκή Επιτροπή στα δικαστικά έξοδα.
               
            
         Ισχυρισμοί και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει έναν και μοναδικό λόγο.
      Η Τσεχική Δημοκρατία είναι της γνώμης ότι η υποχρέωση που υπέχει η Ευρωπαϊκή Επιτροπή να προβεί στις προαναφερθείσες ενέργειες απορρέει από την αρχή της καλόπιστης συνεργασίας που κατοχυρώνεται στο άρθρο 4, παράγραφος 3, της Συνθήκης για την Ευρωπαϊκή Ένωση, σε συνδυασμό με το δικαίωμα αποτελεσματικής δικαστικής προστασίας του άρθρου 47 του Χάρτη των Θεμελιωδών Δικαιωμάτων της Ευρωπαϊκής Ένωσης.
      Λαμβανομένου υπόψη ότι, κατά τη νομολογία του Δικαστηρίου (1), μόνον το Δικαστήριο μπορεί, στο πλαίσιο διαδικασίας λόγω παραβάσεως, να επιλύσει κατά τρόπο δεσμευτικό μια διαφορά μεταξύ κράτους μέλους και της Ευρωπαϊκής Επιτροπής στον τομέα των παραδοσιακών ίδιων πόρων, η Ευρωπαϊκή Επιτροπή οφείλει, σε σχέση με την πραγματοποίηση της επίμαχης καταβολής υπό όρους, είτε να κινήσει αμελλητί διαδικασία λόγω παραβάσεως είτε να επιστρέψει το σχετικό ποσό, εφόσον θα έχει διαπιστώσει ότι δεν συντρέχει λόγος κίνησης της εν λόγω διαδικασίας.
      Η Τσεχική Δημοκρατία κατέβαλε το επίμαχο ποσό στον λογαριασμό της Ευρωπαϊκής Επιτροπής ήδη κατά το έτος 2015. Παρά ταύτα, η Ευρωπαϊκή Επιτροπή δεν έχει κινήσει διαδικασία λόγω παραβάσεως στην υπόθεση αυτή ούτε έχει επιστρέψει το επίμαχο ποσό που της καταβλήθηκε υπό όρους, τούτο δε μολονότι η Τσεχική Δημοκρατία την κάλεσε επισήμως να το πράξει. Ως εκ τούτου, κατά την Τσεχική Δημοκρατία, πληρούνται οι προϋποθέσεις για να διαπιστωθεί παράλειψη της Επιτροπής να ενεργήσει.
      
         (1)  Βλ. αποφάσεις της 25ης Οκτωβρίου 2017, Σλοβακία κατά Επιτροπής (C-593/15 P και C-594/15 P, EU:C:2017:800) και της 25ης Οκτωβρίου 2017, Ρουμανία κατά Επιτροπής (C-599/15 P, EU:C:207:801).